b'\n_START_ARTICLE_\nMassakren i Damur\n_START_PARAGRAPH_\nMassakren i Damur foregik den 20. januar 1976 under Den libanesiske borgerkrig da pal\xc3\xa6stinensiske og muslimske militsenheder efter l\xc3\xa6ngere tids belejring stormede den kristne libanesiske kystby Damur. Mellem 330 og 500 blev dr\xc3\xa6bt under massakren.\n_START_SECTION_\nBaggrund\n_START_PARAGRAPH_\nDamur ligger ud til Middelhavet ca. 20\xc2\xa0km syd for Beirut og havde i 1976 omkring 25.000 indbyggere, fem kirker, tre kapeller og syv skoler og et hospital._NEWLINE_Damur ligger t\xc3\xa6t p\xc3\xa5 Camille Nimr Chamouns hjem. Camille Chamoun var tidligere kristen pr\xc3\xa6sident for Libanon (1952\xe2\x80\x931958) og en vigtig leder under borgerkrigen._NEWLINE_Den 9. januar 1976 blev byen omringet af pal\xc3\xa6stinensiske PLA-tropper (PLO) som p\xc3\xa5begyndte et l\xc3\xa6ngerevarende bombardement af byen, som fortsatte indtil byen blev stormet 11 dage senere. De fleste af byens indbyggere havde form\xc3\xa5et at flygte f\xc3\xb8r stormen, men et antal blev tilbage mens pal\xc3\xa6stinenserne overtog kontrollen med byen._NEWLINE_Den kristne kirkeg\xc3\xa5rd blev \xc3\xb8delagt, kisterne blev gravet op, de d\xc3\xb8de plyndret, gravkamre \xc3\xa5bnet og skeletterne kastet ud og spredt over kirkeg\xc3\xa5rden. Byens st\xc3\xb8rste kirke blev nedbr\xc3\xa6ndt og ydermuren overmalet med en afbildning der skulle forestille Fatah soldater med AK-47 maskinpistoler og et portr\xc3\xa6t af Yasser Arafat. Resterne af kirken blev indrettet som garage og kirkens midterskib brugt til skyde\xc3\xb8velser._NEWLINE_Tyve kristne falangister blev henrettet hvorefter civile blev stillet op foran en mur og mejet ned af maskingev\xc3\xa6rild, Et ukendt antal kvinder blev voldtaget (mange gruppevoldtaget), babyer blev skudt p\xc3\xa5 klods hold og lig skamferet og s\xc3\xb8nderlemmet. Alle tilbagev\xc3\xa6rende indbyggere blev dr\xc3\xa6bt under massakren. Det ansl\xc3\xa5ede antal dr\xc3\xa6bte sp\xc3\xa6nder fra 25\xe2\x80\x9330 til 582 \xe2\x80\x93 sandsynligvis er omkring 330 d\xc3\xb8de det mest trov\xc3\xa6rdige antal. Blandt de dr\xc3\xa6bte var militslederen Elie Hobeikas familie og forlovede. Efter at byen var blevet r\xc3\xb8mmet genbosatte PLO andre pal\xc3\xa6stinensere i byen. Efter borgerkrigen var afsluttet blev pal\xc3\xa6stinenserne igen smidt ud og de oprindelige beboere vendte tilbage._NEWLINE_If\xc3\xb8lge Thomas L. Friedman blev den efterf\xc3\xb8lgende massakre i Sabra og Shatila delvist udf\xc3\xb8rt som h\xc3\xa6vn for massakren i Damur .\n_START_SECTION_\nGerningsm\xc3\xa6nd\n_START_PARAGRAPH_\nDer er en r\xc3\xa6kke modstridende beretninger om hvilke militsenheder der deltog i massakren. Det st\xc3\xa5r dog klart at massakren blev anf\xc3\xb8rt af pal\xc3\xa6stinensere fra PLO, men nogle kilder antyder ogs\xc3\xa5 en afg\xc3\xb8rende involvering af syrisk kontrollerede pal\xc3\xa6stinensiske fraktioner. Under alle omst\xc3\xa6ndigheder er det uomtvisteligt at massakren blev udf\xc3\xb8rt af en blandet gruppe af pal\xc3\xa6stinensiske militsm\xc3\xa6nd tilknyttet den Libanesiske Nationalbev\xc3\xa6gelse._NEWLINE_If\xc3\xb8lge den engelske journalist Robert Fisk blev massakren ledet af oberst Abu Musa, en (p\xc3\xa5 det tidspunkt) h\xc3\xb8jtrangerende leder inden for PLO og Fatah \xe2\x80\x93 (senere skiftede han til at v\xc3\xa6re leder af en anti-Arafat fraktion kaldet Fatah al-Intifada). En internetside associeret med de kristne falangister n\xc3\xa6vner imidlertid Zuheir Mohsen som leder af massakren. Zuheir Mohsen var leder af gruppen as-Sa\'iqa, en Damascus-baseret og syrisk kontrolleret pal\xc3\xa6stinensisk fraktion. Han skulle efterf\xc3\xb8lgende have v\xc3\xa6ret kendt som "Slagteren fra Damur" \xe2\x80\x93 han blev snigmyrdet den 15. juli 1979 i Cannes i det sydlige Frankrig.'